
	COMISIA PENTRU MUNCĂ ŞI PROTECŢIE SOCIALĂ

	Nr.
	27/162 


R A P O R T

asupra proiectului de Lege pentru aprobarea Ordonanţei Guvernului nr.2/2009 privind aprobarea unor măsuri economico-financiare şi organizatorice pentru desfăşurarea activităţii unităţilor sanitare în cadrul procesului de reformă şi operaţionalizare
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 160 din 2 martie 2009, cu dezbaterea pe fond în procedură obişnuită, a proiectului de Lege pentru aprobarea Ordonanţei Guvernului nr.2/2009 privind aprobarea unor măsuri economico-financiare şi organizatorice pentru desfăşurarea activităţii unităţilor sanitare în cadrul procesului de reformă şi operaţionalizare. 

La întocmirea prezentului raport Comisia a avut în vedere:

· avizul favorabil al Consiliului Legislativ (nr.32/21.01.2009)

· avizul favorabil al Comisiei pentru buget, finanţe şi bănci (nr.22/181/12.03.2009)

· avizul favorabil al Comisiei juridice, de disciplină şi imunităţi (nr.31/278/17.03.2009)

· avizul favorabil al Comisiei pentru sănătate şi familie (nr.28/75/19.03.2009).

Proiectul de lege are ca obiect de reglementare aprobarea Ordonanţei Guvernului nr.2/2009 în vederea asigurării plăţii drepturilor salariale aferente lunii decembrie şi trimestrului I al anului 2009, pentru categoriile de personal care desfăşoară activităţi de asistenţă medicală comunitară, stabilindu-se ca sumele respective să fie asigurate din bugetul Ministerului Sănătăţii.

Din aceste categorii fac parte mediatorii sanitari rromi şi personalul medico-sanitar încadrat în unităţi sanitare publice care furnizează servicii medicale de specialitate pentru unităţile de învăţământ şi în folosul comunităţilor locale.


Datorită faptului că  bugetul de stat pe anul 2009 nu era aprobat în ianuarie 2009, nu exista cadru legal pentru plata drepturilor salariale pentru aceste categorii de personal. 

Comisia propune Plenului Camerei Deputaţilor aprobarea proiectului de lege în forma prezentată de Senat.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 24 martie 2009 au participat, în conformitate cu prevederile art.55 din Regulamentul Camerei Deputaţilor:

· d-l Cristian Irimie - Secretar de Stat, Ministerul Sănătăţii
· d-l Ion Gibescu - şef serviciu, Ministerul Muncii, Familiei şi Protecţiei Sociale. 
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Proiectul de lege a fost adoptat de Senat în şedinţa din 25 februarie 2009.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.


PREŞEDINTE,



SECRETAR,



Victor Paul Dobre


Kerekes Károly 

Şef serviciu, 

Consilier Elena MESAROŞ

Întocmit,

Expert Sorina SZABO

